**MAISTO PRODUKTŲ (ALIEJŲ) PIRKIMO  
PRELIMINARIOJI SUTARTIS**

2021 m.\_\_\_\_\_\_\_\_\_\_\_\_\_d. Nr.\_\_\_\_\_\_\_\_\_

Kaunas

Perkančioji organizacija – Kauno miesto savivaldybės administracija (toliau – Pirkėjas), įgyvendindama Kauno miesto savivaldybės tarybos 2013 m. gruodžio 23 d. sprendimu Nr. T-693 jai suteiktas centrinės perkančiosios organizacijos teises, atstovaujama Administracijos direktoriaus Viliaus Šiliausko, veikiančio pagal Kauno miesto savivaldybės administracijos nuostatus, patvirtintus Kauno miesto savivaldybės tarybos 2012 m. rugsėjo 13 d. sprendimu Nr. T-428, ir konkurso laimėtojai:

pirmasis tiekėjas, UAB „Viržis“, atstovaujamas direktoriaus Viktoro Visocko, veikiančio pagal bendrovės įstatus,

antrasis tiekėjas, UAB „Laukesta“, atstovaujama viešųjų pirkimų specialistės Jolitos Lapinskienės, veikiančios pagal 2020 m. gruodžio 29 d. įgaliojimą Nr. 20/12-1

(toliau kartu vadinami Tiekėjais, o atskirai – Tiekėju), vadovaudamiesi Viešojo pirkimo komisijos 2021 m. vasario 3 d. posėdžio protokolu Nr. 32-16-7, sudarė šią preliminariąją sutartį (toliau – Preliminarioji sutartis).

**I SKYRIUS**

**PAGRINDINĖS SĄVOKOS**

1. Preliminariojoje sutartyje, išskyrus atvejus, kai Preliminariojoje sutartyje aiškiai nurodyta arba iš konteksto aišku kas kita, vartojamos ir didžiąja raide rašomos šiame punkte apibrėžtos sąvokos:

1.1. **Atnaujintas tiekėjų varžymasis** – Pagrindinės sutarties sudarymo procedūra, kurios metu Preliminariąją sutartį sudarę Tiekėjai atnaujina savo Pasiūlymus pagal Įstaigos Centrinės viešųjų pirkimų informacinės sistemos (toliau – CVP IS) priemonėmis išsiųstą Kvietimą dalyvauti Atnaujintame tiekėjų varžymesi, kuriame nurodomas konkretus Prekių poreikis, ir Tiekėjai varžosi sudaryti Pagrindinę sutartį pateikdami ne didesnius nei Preliminariosios sutarties įkainius (kai perkamos Prekės, nurodytos Preliminariosios sutarties 3 priede) arba pagal rinkos kainas atitinkančius įkainius (kai perkamos Preliminariosios sutarties 3 priede nenurodytos Prekės, ir jų kainos nėra išviešintos). Atnaujintą tiekėjų varžymąsi pagal Preliminariojoje sutartyje nustatytą tvarką ir nustatytus objektyvius kriterijus, nustatančius, dėl kurių Prekių ir kurių sąlygų vyks Atnaujintas tiekėjų varžymasis, vykdo Įstaigos komisija / Įstaigos paskirtas asmuo ar, esant poreikiui, – Įstaigos įgaliota Pirkėjo padalinio komisija / padalinio darbuotojas.

1.2. **Įstaiga** – turinti teisę sudaryti Pagrindines sutartis institucija, kuri yra nurodyta Kauno miesto savivaldybės švietimo ir ugdymo įstaigų, kuriose mokiniai mokomi pagal ikimokyklinio ir priešmokyklinio ugdymo programas, ir jų maisto produktų poreikio sąraše (Preliminariosios sutarties 2 priedas arba Įstaigų sąrašas), taip pat įstaiga, nenurodyta Įstaigų sąraše, bet vėliau Pirkėjo sprendimu ir su Tiekėjais pasirašius papildomą susitarimą įtraukta į Įstaigų sąrašą. Prieš sudarant papildomą susitarimą dėl Įstaigų sąrašo papildymo, turi būti įvertinti galimų pirkti Prekių kiekiai ir apimtis*.*

1.3. **Konkursas** – Pirkėjo 2020 m. liepos 12 d. paskelbtas maisto produktų (aliejų) viešojo pirkimo atviras konkursas (pirkimo Nr. 495352).

1.4. **Konkurso sąlygos** – Pirkėjo 2020 m. liepos 12 d. paskelbto maisto produktų (aliejų) viešojo pirkimoatviro konkurso dokumentai (pirkimo Nr. 495352) (Preliminariosios sutarties 4 priedas).

1.5. **Kvietimas į Atnaujintą tiekėjų varžymąsi** (toliau – Kvietimas) – Įstaigos CVP IS priemonėmis Tiekėjams pateiktas prašymas dalyvauti Atnaujintame tiekėjų varžymesi ir pateikti atnaujintą Pasiūlymą dėl konkrečios Pagrindinės sutarties sudarymo pagal Preliminariojoje sutartyje ir Kvietime nurodytus reikalavimus (Kvietimo forma pateikiama 5 priede).

1.6. **Neatnaujintas tiekėjų varžymasis** – Pagrindinės sutarties sudarymas Preliminariosios sutarties pagrindu ir joje nustatytomis sąlygomis (nekeičiant Preliminariosios sutarties įkainių, kai perkamos Prekės, nurodytos Preliminariosios sutarties 3 priede, Prekių, techninių specifikacijų ir kt.) bei tvarka nevykdant Atnaujinto tiekėjų varžymosi, o kviečiant Pagrindinę sutartį sudaryti tą iš Preliminariąją sutartį sudariusių Tiekėjų, kurio pagal Preliminariosios sutarties įkainius (jei perkamos Prekės, nurodytos Preliminariosios sutarties 3 priede) arba pagal kurio prekybos vietoje, kataloge ar interneto svetainėje nurodytus galiojančius įkainius (jei perkamos Preliminariosios sutarties 3 priede nenurodytos Prekės) apskaičiuota Įstaigos ketinamos sudaryti Pagrindinės sutarties (pasirinktų Prekių) bendra vertė yra mažiausia.

1.7. **Nepriimtinas** p**asiūlymas** – pasiūlymas, atitinkantis vieną ar kelis šių požymių:

1.7.1. pasiūlymas neatitinka Įstaigos Kvietime ir Preliminariojoje sutartyje nustatytų reikalavimų, įskaitant reikalavimus dėl tiekėjo pašalinimo pagrindų, kvalifikacijos;

1.7.2. jame pasiūlyti įkainiai viršija Preliminariosios sutarties įkainius (kai Pagrindinė sutartis sudaroma dėl Preliminariosios sutarties 3 priede nurodytų Prekių) ir (ar) bendra pasiūlymo kaina viršija Įstaigos planuotą Preliminariojoje sutartyje nenurodytoms Prekėms pirkti skirtą lėšų sumą, Įstaigos nustatytą prieš pradedant Pagrindinės sutarties sudarymo procedūrą, išskyrus Viešųjų pirkimų įstatymo 45 straipsnio 1 dalies 5 punkte numatytus atvejus;

1.7.3. pasiūlymas gautas pavėluotai;

1.7.4. dėl jo Įstaiga ar Pirkėjas turi įrodymų apie neleistino susitarimo ar korupcijos atvejus.

1.8. **Netinkamas pasiūlymas** – Pasiūlymas, kuris neatitinka pirkimo dalyko ir be esminių pakeitimų negalėtų patenkinti Kvietime ir Preliminariojoje sutartyje nustatytų pirkimo dalykui keliamų Įstaigos poreikių ir reikalavimų.

1.9. **Pagrindinė sutartis** – Preliminariosios sutarties pagrindu ir joje nustatyta tvarka tarp Įstaigosir vieno iš Tiekėjų sudaroma sutartis dėl Prekių tiekimo*.* Pagrindinė sutartis Preliminariosios sutarties pagrindu gali būti sudaryta ne vėliau kaip iki Preliminariosios sutarties galiojimo termino pabaigos, tačiau pati Pagrindinė sutartis gali galioti ir ilgiau.Pagrindinės sutarties projektas pateikiamas 1 priede.

1.10. **Pasiūlymas** – vadovaujantis Konkurso sąlygomis kiekvieno iš Tiekėjų parengtas ir Pirkėjui / Įstaigai nustatyta tvarka pateiktas įpareigojantis Tiekėjo pasiūlymas. Priklausomai nuo konteksto Pasiūlymas taip pat yra kiekvieno iš Tiekėjų Atnaujinto tiekėjų varžymosi metu pateiktas pasiūlymas, neprieštaraujantis Preliminariosios sutarties sąlygoms.

1.11. **Pirkėjas –** Kauno miesto savivaldybės administracija, kuri atlieka centralizuoto Konkurso procedūras ir sudaro Preliminariąją sutartį su laimėjusiais Tiekėjais.

1.12. **Prekės** – Preliminariosios sutarties 3 priede nurodyti maisto produktai ir maisto produktai, kurie nėra nurodyti Preliminariosios sutarties 3 priede, tačiau jie yra priskiriami tos pačios rūšies maisto prekių grupei, t. y. linų sėmenų aliejus ar rapsų aliejus su karotinu ir pan., susiję su pirkimo dalyku ir tokių Preliminariojoje sutartyje nenurodytų Prekių bendra vertė Preliminariosios sutarties galiojimo metu negali viršyti Preliminariosios sutarties 26 punkte nurodytos sumos bei atitinkamai kiekvienos Įstaigos ši suma negali viršyti Preliminariosios sutarties 2 priede nurodytos sumos.

1.13. **Preliminarioji sutartis** – tarp Pirkėjo ir Lietuvos Respublikos viešųjų pirkimų įstatymo (toliau VPĮ) nustatyta tvarka atrinktų Tiekėjų sudaryta sutartis, kurios tikslas – nustatyti sąlygas, taikomas Pagrindinėms sutartims, kurios bus sudarytos Preliminariosios sutarties galiojimo laikotarpiu. Preliminarioji sutartis bus vykdoma iš dalies atnaujinant Tiekėjų varžymąsi.

1.14. **Preliminariosios sutarties įkainiai** – Tiekėjo Konkurso metu Pasiūlyme pasiūlyti ir Preliminariosios sutarties 3 priede nurodyti Prekių įkainiai (eurais be pridėtinės vertės mokesčio (toliau – PVM) ir PVM dydis (jei taikomas).

1.15. **Šalis / Šalys** – Pirkėjas ir (arba) visi Tiekėjai, Pirkėjas ir (arba) dalis Tiekėjų arba teisėti jų teisių perėmėjai, veikiantys asmeniškai arba per tinkamai įgaliotus atstovus.

1.16. **Tiekėjai** – visi tiekėjai, kurie sudarė su Pirkėju Preliminariąją sutartį.

1.17. **Tretieji asmenys** – visi Preliminariosios sutarties Šalimis nesantys asmenys.

2. Preliminariojoje sutartyje neapibrėžtos sąvokos aiškinamos vadovaujantis Konkurso sąlygomis ir atitinkamais teisės aktais. Nuorodos į skyrius, punktus, papunkčius ir priedus, išskyrus 1 priede daromas nuorodas, yra suprantamos kaip nuorodos į Preliminariosios sutarties skyrius, punktus, papunkčius ir priedus, jei nenurodyta kitaip arba tai netinka pagal kontekstą.

3. Nuorodos į skyrius, punktus, papunkčius ir priedus Pagrindinės sutarties projekte (1 Preliminariosios sutarties priede) yra suprantamos kaip nuorodos į Pagrindinės sutarties skyrius, punktus, papunkčius ir priedus, jei nenurodyta kitaip arba tai netinka pagal kontekstą.

4. Preliminarioji sutartis turi būti aiškinama vadovaujantis teisės aktais kartu su Konkurso sąlygomis ir Tiekėjų pateiktais Pasiūlymais. Jei po Preliminariosios sutarties sudarymo bus nustatyta bet kokių neatitikimų tarp Preliminariosios sutarties nuostatų, Konkurso sąlygų ir (ar) Pasiūlymų turinio, Preliminarioji sutartis bus aiškinama vadovaujantis pirmiausia Konkurso sąlygomis ir Preliminariosios sutarties (kurios projektas yra Konkurso sąlygų sudedamoji dalis) nuostatomis ir tik po to Pasiūlymų turiniu.

**II SKYRIUS**

**ŠALIŲ PAREIŠKIMAI IR GARANTIJOS**

5. Kiekviena Šalis pareiškia ir garantuoja, kad:

5.1. ji yra teisėtai įsteigtas ir veikiantis juridinis / fizinis asmuo, sudarydama Preliminariąją sutartį ji nepažeidžia savo įstatų, veiklos dokumentų ir (ar) teisės aktų;

5.2. Preliminariosios sutarties sudarymas neprieštarauja jos su Trečiaisiais asmenimis sudarytoms sutartims ir (ar) Trečiųjų asmenų atžvilgiu prisiimtiems vienašaliams įsipareigojimams;

5.3. Preliminariojoje sutartyje nurodyti jos atstovai yra tinkamai įgalioti sudaryti Preliminariąją sutartį.

6. Kiekvienas iš Tiekėjų pareiškia ir garantuoja, kad:

6.1. jis turi visus leidimus, licencijas, darbuotojus, lėšas, žinias ir pajėgumus, teisės aktų reikalaujamus ir reikalingus teisėtai ir tinkamai įvykdyti Preliminariąją sutartį ir Pagrindinę sutartį;

6.2. visa informacija (įskaitant informaciją apie atitiktį Konkurso sąlygose nurodytiems pašalinimo pagrindų nebuvimo reikalavimams ir Tiekėjų kvalifikaciniams reikalavimams), dokumentai ir (ar) nurodymai, kuriuos Tiekėjas pateikė dalyvaudamas Konkurse, Preliminariosios sutarties ir (ar) Pagrindinės sutarties sudarymo metu ir (ar) pateiks jų vykdymo metu, yra tikri, teisingi ir neprieštarauja teisės aktų reikalavimams;

6.3. jis, jo (jei jis yra juridinis asmuo) kita organizacija ar padalinys, vadovas, kitas valdymo ar priežiūros organo narys ar kitas asmuo, turintis teisę atstovauti Tiekėjui ar jį kontroliuoti, jo vardu priimti sprendimą, nedaro įtakos jo veiklai ir sprendimų priėmimui ir nėra tiesiogiai ar netiesiogiai susiję su bet kuriuo kitu iš Tiekėjų, jo (jei jis yra juridinis asmuo) kita organizacija ar padaliniu, vadovu, kitu valdymo ar priežiūros organo nariu ar kitu asmeniu, turinčiu teisę atstovauti Tiekėjui ar jį kontroliuoti, jo vardu priimti sprendimą;

6.4. Pagrindinę sutartį vykdys tik tokią teisę turintys asmenys.

**III SKYRIUS**

**PRELIMINARIOSIOS SUTARTIES DALYKAS IR TEISINIAI SANTYKIAI**

7. Preliminariąja sutartimi Pirkėjas ir kiekvienas iš Tiekėjų susitaria dėl tvarkos ir sąlygų, taikomų jos pagrindu ateityje Įstaigų sudaromoms Pagrindinėms sutartims, kurios bus sudaromos Preliminariosios sutarties galiojimo laikotarpiu.

8. Preliminarioji sutartis sukuria teisinius santykius tarp kiekvieno iš Tiekėjų ir Pirkėjo. Preliminarioji sutartis nesukuria teisinių santykių tarp Tiekėjų.

9. Preliminarioji sutartis neapriboja ir negali būti aiškinama kaip apribojanti Įstaigų teisę laisvai nuspręsti nesudaryti Pagrindinės sutarties dėl Prekių pirkimo Preliminariojoje sutartyje nustatyta tvarka.

10. Pirkėjas negarantuoja Tiekėjams nuolatinio visų Prekių poreikio ir neatsako už Prekių kiekio pokytį (didėjimą arba mažėjimą).

12. Preliminariosios sutarties galiojimo metu Įstaiga turi teisę bendra teisės aktų nustatyta tvarka atlygintinai įsigyti Prekių ne iš Tiekėjų, o iš Trečiųjų asmenų tik tuo atveju, jei nė vienas iš Tiekėjų nesutinka ir (ar) faktiškai nesudaro Pagrindinės sutarties su Įstaiga dėl Prekių tiekimo ir (ar) visų Atnaujintame tiekėjų varžymesi dalyvavusių Tiekėjų pasiūlytos per didelės, Įstaigai nepriimtinos kainos, arba Prekes galima nusipirkti efektyvesniu būdu racionaliai naudojant tam skirtas lėšas.

**IV SKYRIUS**

**PAGRINDINĖS SUTARTIES DALYKAS IR TEISINIAI SANTYKIAI**

13. Pagrindinės sutartys sudaromos dėl Prekių pirkimo.

14. Kiekviena Įstaiga Preliminariosios sutarties galiojimo laikotarpiu turi teisę sudaryti Pagrindinę sutartį ar keletą Pagrindinių sutarčių, laikydamasi Preliminariojoje sutartyje nustatytos tvarkos ir esant visoms šiame punkte nurodytoms sąlygoms:

14.1. yra Prekių poreikis;

14.2. Įstaiga yra suinteresuota sudaryti Pagrindinę sutartį dėl Prekių pirkimo;

14.3. Preliminariosios sutarties galiojimo terminas nėra pasibaigęs.

15. Už Prekes sumoka Įstaiga, sudariusi Pagrindinę sutartį.

16. Tiekėjas turi teisę Prekėms tiekti pasitelkti subtiekėjus.

17. Tiekėjai atsako už subtiekėjų, jeigu tokie yra pasitelkiami, prievolių vykdymą. Ne vėliau negu Preliminarioji sutartis pradedama vykdyti, Tiekėjas turi pranešti Pirkėjui tuo metu žinomų subtiekėjų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Preliminariosios sutarties vykdymo metu, įskaitant informaciją apie ketinamus pasitelkti naujus subtiekėjus.

18. Preliminariosios sutarties vykdymo metu Tiekėjai gali pakeisti (Pirkėjui pareikalavus – privalo pakeisti) ar pasitelkti naują subtiekėją, jei subtiekėjai netinkamai vykdo įsipareigojimus Tiekėjams, taip pat jei subtiekėjai nepajėgūs vykdyti įsipareigojimų Tiekėjams dėl iškeltos bankroto bylos, pradėtos likvidavimo procedūros, atsiradusių Viešųjų pirkimų įstatymo 46 straipsnyje nurodytų pašalinimo pagrindų ar pan. padėties, jei reikia pasitelkti naują subtiekėją siekiant užtikrinti operatyvų ir kokybišką Prekių tiekimą ar dėl Tiekėjo kitų nurodytų priežasčių. Apie tai atitinkamas Tiekėjas turi raštu informuoti Pirkėją, nurodydamas subtiekėjų pakeitimo ar pasitelkimo priežastis. Pakeisti ar nauji subtiekėjai privalo pateikti subtiekėjo pašalinimo pagrindų nebuvimą patvirtinančius dokumentus, Preliminariajai sutarčiai vykdyti privalomus (jei tokių yra) atestatus, licencijas ir pan. Gavęs tokį pranešimą, Pirkėjas, jei nėra subtiekėjo pašalinimo pagrindų ir subtiekėjas turi Preliminariajai sutarčiai vykdyti privalomus leidimus, atestatus, licencijas ir pan., kartu su Tiekėju sudaro susitarimą dėl subtiekėjų pakeitimo ar pasitelkimo. Jį pasirašo abi Preliminariosios sutarties šalys, t. y. atitinkamas Tiekėjas ir Pirkėjas. Šis susitarimas yra laikomas neatskiriama Preliminariosios sutarties dalimi. Tiekėjas negali vienašališkai keisti ar pasitelkti naujų subtiekėjų, apie tai raštu neinformavęs Pirkėjo ir tokio pakeitimo neįforminęs rašytiniu susitarimu su Pirkėju. Šios nuostatos nesilaikymas yra esminis Preliminariosios sutarties pažeidimas. Jei pakeisto ar pasitelkto naujo subtiekėjo padėtis atitinka bent vieną pagal VPĮ 46 straipsnį nustatytą pašalinimo pagrindą, Pirkėjas reikalauja, kad Tiekėjas per Pirkėjo nustatytą terminą pakeistų minėtą subtiekėją reikalavimus atitinkančiu subtiekėju.

19. Įstaiga gali tiesiogiai atsiskaityti su subtiekėjais. Apie šią galimybę Įstaiga subtiekėją informuoja atskiru pranešimu per 3 (tris) darbo dienas nuo informacijos iš Tiekėjo apie pasitelkiamą subtiekėją gavimo dienos. Norėdamas pasinaudoti tiesioginio atsiskaitymo galimybe, subtiekėjas turi apie tai raštu ne vėliau kaip per 2 (dvi) darbo dienas informuoti Įstaigą. Tokiu atveju su Įstaiga, Tiekėju ir subtiekėju bus sudaroma trišalė sutartis, kurioje pateikiama tiesioginio atsiskaitymo su subtiekėju tvarka, įskaitant teisę Tiekėjui prieštarauti dėl nepagrįstų mokėjimų. Trišalės sutarties dėl tiesioginio atsiskaitymo su subtiekėju pasirašymas nekeičia Tiekėjo atsakomybės dėl Preliminariosios sutarties vykdymo.

**V SKYRIUS**

**PRELIMINARIOSIOS SUTARTIES KAINA, ĮKAINIAI**

20. Pradinės Preliminariosios sutarties vertė, kuri lygi maksimaliai pirkimui skirtai lėšų sumai ir šioje sutartyje nurodytų Prekių įsigijimui Tiekėjo pasiūlyme nurodytais įkainiais, yra 255 371,90 (du šimtai penkiasdešimt penki tūkstančiai trys šimtai septyniasdešimt vienas euras, 90 ct) be PVM (309 000 (trys šimtai devyni tūkstančiai eurų su PVM)), susidedanti iš Preliminariosios sutarties 2 priede nurodytų Įstaigų Pagrindinių sutarčių pradinių sutarčių verčių.

21. Perkamų Prekių sąrašas ir preliminarus kiekis nurodytas Preliminariosios sutarties 3 priede. Į pradinės Preliminariosios sutarties vertę neįtraukta vertė, nurodyta Preliminariosios sutarties 26 punkte, kuri gali atsirasti dėl Preliminariosios sutarties 3 priede nenurodytų, tačiau su pirkimo dalyku susijusių Prekių įsigijimu. Kitos vertės, kurios gali atsirasti dėl peržiūros taikymo ir (ar) Prekių kiekio (apimties) keitimo, nurodyto šios sutarties 53 punkte ir atitinkamai VPĮ 89 straipsnio 1 dalies 2–5 punktuose ir 2 dalyje, į šią vertę nėra įtrauktos.

22. Pradinės Preliminariosios sutarties / Pagrindinės sutarties vertės apskaičiavimo būdas – fiksuoto įkainio su peržiūra būdas. Preliminariosios sutarties įkainiai, nurodyti Preliminariosios sutarties 3 priede, yra fiksuoti ir nustatyti visam Preliminariosios sutarties galiojimo laikotarpiui, išskyrus šioje sutartyje numatytus atvejus. Preliminariosios sutarties įkainiai turi būti atitinkamai pakeičiami Preliminariojoje sutartyje numatytais įkainio peržiūros atvejais. Už Preliminariosios sutarties 3 priede nenurodytas, tačiau su pirkimo dalyku susijusias Prekes, bus mokama ne didesnėmis nei susitarimo pasirašymo dieną Tiekėjo prekybos vietoje ar kataloge ar interneto svetainėje nurodytomis galiojančiomis šių Prekių kainomis arba, jei tokios kainos neskelbiamos, Tiekėjo pasiūlytomis, konkurencingomis ir rinkos kainas atitinkančiomis kainomis. Į Preliminariosios sutarties įkainius yra įskaičiuoti visi mokesčiai, išskyrus PVM, Prekių pristatymo į Įstaigą išlaidos, ir visos kitos išlaidos, reikalingos tinkamai pagal Preliminariąją sutartį sudaromoms Pagrindinėms sutartims įgyvendinti.

Kaina, kurią Įstaigos turės sumokėti Tiekėjui, priklausys nuo faktiškai įsigyto Prekių kiekio vykdant Preliminariąją ir Pagrindinę (-es) sutartį (-is).

23. Prekėms taikytino PVM perskaičiavimas:

23.1. bet kuriuo Preliminariosios sutarties galiojimo laikotarpiu, kai Lietuvos Respublikos teisės aktais pakeičiamas Prekėms taikomo PVM tarifo dydis;

23.2. PVM pokyčio dydis yra proporcingas PVM tarifo pokyčio dydžiui.

Suinteresuota Šalis raštu kreipiasi į kitą Šalį dėl PVM tarifo perskaičiavimo. Preliminariosios sutarties įkainiai be PVM nekeičiami, atitinkamai perskaičiuojama tik PVM dalis. Susitarimai dėl Prekėms taikytino PVM perskaičiavimo įforminami raštu, Šalių suderinami ir laikomi sudėtine Preliminariosios sutarties dalimi.

24. Preliminariosios sutarties įkainių peržiūra:

24.1. Preliminariosios sutarties įkainiai gali būti perskaičiuojami (didinami ar mažinami), jeigu Lietuvos statistikos departamento skelbiami Maisto produktų ir nealkoholinių gėrimų kainų pokyčiai, proc. (https://osp.stat.gov.lt/statistiniu-rodikliu-analize?theme=all#/, pasirenkant: Ūkis ir finansai (makroekonomika)> Kainų indeksai, pokyčiai ir kainos>Vartotojų kainų indeksai (VKI), kainų pokyčiai, svoriai, vidutinės kainos>vartotojų kainų pokyčiai ir įtaka>Maisto produktų ir nealkoholinių gėrimų kainų pokyčiai>Aliejus ir riebalai>Alyvuogių aliejus (taikoma alyvuogių aliejui) > Kiti valgomieji aliejai (taikom saulėgrąžų ir rapsų aliejams) proc.) yra didesni nei 5 proc. palyginti su praėjusių metų atitinkamu laikotarpiu. Preliminariosios sutarties įkainiai perskaičiuojami atsižvelgiant į skelbiamą konkretaus pavadinimo prekės kainų pokytį atitinkamai sumažinant ar padidinant Preliminariosios sutarties įkainį. Jei Lietuvos statistikos departamento skelbiamų prekių sąraše nėra atitinkamos prekės, perskaičiuojant jos įkainį taikomas šią prekę atitinkančios maisto produktų grupės pokyčio dydis, proc. (pvz., jei perskaičiuojamas saulėgrąžų aliejaus arba rapsų aliejaus, arba kito Sutartyje nenurodyto aliejaus įkainis ir šių prekių kainų pokytis Lietuvos Respublikos statistikos departamento nėra skelbiamas, perskaičiuojant naudojamas „Kiti valgomieji aliejai“ kainų pokyčio dydis).

24.2. Preliminariosios sutarties įkainiai perskaičiuojami ne dažniau kaip vieną kartą per 12 mėnesių ir ne anksčiau kaip po 12 mėnesių nuo Preliminariosios sutarties įsigaliojimo dienos. Praėjus 12 mėnesių po Preliminariosios sutarties įsigaliojimo, kito kalendorinio mėnesio pirmąją dieną Preliminariosios sutarties įkainiai gali būti perskaičiuojami pagal paskutinius Lietuvos statistikos departamento paskelbtus Aliejaus ir riebalų grupės (alyvuogių aliejus (taikoma alyvuogių aliejui), kiti valgomieji aliejai (taikoma saulėgrąžų, rapsų ir kitiems Sutartyje nenurodytiems aliejams)) kainų pokyčių, proc., duomenis už 12 kalendorinių mėnesių.

24.3. Perskaičiuoti Preliminariosios sutarties įkainiai įforminami Šalių pasirašomu susitarimu. Perskaičiuoti įkainiai taikomi tik toms Prekėms, kurios bus įsigyjamos po Šalių pasirašyto susitarimo įsigaliojimo dienos. Atlikus Prekių įkainių perskaičiavimą, vadovaujantis Kainodaros taisyklių nustatymo metodikos, patvirtintos Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl Kainodaros taisyklių nustatymo metodikos patvirtinimo“, 23 punktu, atitinkamai patikslinami (didėja arba mažėja) Preliminariojoje sutartyje numatyti įkainių be PVM dydžiai ir, esant poreikiui, patikslinama (didėja arba mažėja) pradinės Preliminariosios sutarties vertė.

25. Preliminariosios sutarties 3 priede nurodyti perkamų Prekių kiekiai yra preliminarūs. Pirkėjas neįsipareigoja užtikrinti visų Preliminariosios sutarties 3 priede nurodytų Prekių ar viso jų kiekio nupirkimo, Preliminariosios sutarties 20 ir 26 punktuose nurodytų verčių išnaudojimo. Vykdant Preliminariąją sutartį, jos 3 priede nurodyti preliminarūs Prekių kiekiai ir apimtis gali kisti, neviršijant Preliminariosios sutarties 20 punkte nurodytos pradinės Preliminariosios sutarties vertės. Kiekviena Įstaiga negali viršyti Preliminariosios sutarties 2 priede numatytos pradinės Pagrindinės sutarties vertės. Atitinkamai Įstaigos negali viršyti Preliminariosios sutarties 2 priede nurodytos kiekvienai Įstaigai numatytos sumos, skirtos Preliminariosios sutarties 3 priede nenurodytoms, bet su pirkimo dalyku susijusioms Prekėms, įsigyti. Pirkėjas turi teisę įsigyti mažiau ar daugiau Preliminariosios sutarties 3 priede nurodytų Prekių kiekių, apimties ir neprivalo įsigyti Preliminariosios sutarties 3 priede nenurodytų Prekių už maksimalią šios sutarties 26 punkte nurodytą sumą, atitinkamai Įstaigos neprivalo įsigyti Prekių už Preliminariosios sutarties 2 priede nurodytą kiekvienai Įstaigai numatytą maksimalią sumą, skirtą šioje sutartyje nenurodytoms, bet su pirkimo dalyku susijusioms Prekėms įsigyti. Sudarant Pagrindinę sutartį, Pagrindinės sutarties 1 priede perkamų Prekių kiekiai bus nurodomi atsižvelgiant į Įstaigos Prekių poreikį per Pagrindinės sutarties galiojimo laikotarpį.

26. Pirkėjas, esant poreikiui, gali įsigyti Preliminariosios sutarties 3 priede nenurodytų, tačiau su pirkimo dalyku susijusių Prekių, neviršydamas 25 537,19 (dvidešimt penkių tūkstančių penkių šimtų trisdešimt septynių eurų, 19 ct) be PVM (30 900 (trisdešimt tūkstančių devyni šimtai eurų) su PVM).

(Ši suma apskaičiuojama kaip 10 proc. nuo pradinės Preliminariosios sutarties vertės, nurodytos šios sutarties 20 punkte. Kiekvienai Įstaigai numatyta atitinkama suma, kurią galės naudoti šioje sutartyje nenurodytoms Prekėms įsigyti, nurodyta Preliminariosios sutarties 2 priede).

27. Preliminariosios sutarties 3 priede nurodytų Prekių preliminarių kiekių ir apimties didinimas galimas, neviršijant šios sutarties 20 punkte nurodytos sumos.

**VI SKYRIUS**

**PAGRINDINIŲ SUTARČIŲ SUDARYMO TVARKA**

28. Preliminarioji sutartis vykdoma iš dalies atnaujinant tiekėjų varžymąsi:

28.1. kai Pagrindinė sutartis sudaroma Neatnaujinto tiekėjų varžymosi būdu;

28.2. kai Pagrindinė sutartis sudaroma vykdant Atnaujintą tiekėjų varžymąsi.

29. Neatnaujinto tiekėjų varžymosi būdu Pagrindinė sutartis sudaroma, kai:

29.1. ketinama įsigyti Preliminariosios sutarties 3 priede nurodytas Prekes;

29.2. ketinama įsigyti Preliminariosios sutarties 3 priede nenurodytų Prekių, ir tokių Prekių įkainiai yra skelbiami visų Preliminariąją sutartį sudariusių ir ją vykdančių Tiekėjų prekybos vietose, kataloguose, interneto svetainėse ar kitu viešai prieinamu būdu.

30. Atnaujinto tiekėjų varžymosi būdu Pagrindinė sutartis sudaroma, kai:

30.1. ketinama įsigyti Preliminariosios sutarties 3 priede nenurodytų Prekių, ir tokių Prekių įkainiai nėra skelbiami visų Preliminariąją sutartį sudariusių ir ją vykdančių Tiekėjų prekybos vietose, kataloguose, interneto svetainėse ar kitu viešai prieinamu būdu;

30.2. ketinama įsigyti Preliminariosios sutarties 3 priede nurodytų Prekių, tačiau Įstaiga yra nustačiusi, kad perkamų Prekių rinkos įkainiai yra žymiai mažesni, nei nurodyti Preliminariosios sutarties 3 priede, ir tikėtina, kad dalyvauti Atnaujinto tiekėjų varžymosi procedūroje Tiekėjai pateiks ekonomiškai naudingesnius (mažesnių įkainių) Pasiūlymus;

30.3 siekiama sudaryti Pagrindinę sutartį, kurios įkainiai būtų mažesni nei Preliminariosios sutarties 3 priede nurodyti Prekių įkainiai ar mažesni nei Prekių įkainiai Tiekėjų prekybos vietose, kataloguose ar interneto svetainėse, jei ketinama įsigyti Preliminariosios sutarties 3 priede nenurodytų Prekių. Esant šiai sąlygai Įstaiga bet kokiu atveju turi teisę vykdyti Atnaujintą tiekėjų varžymąsi.

31. Pagrindinė sutartis su išrinktu Tiekėju sudaroma pagal Preliminariojoje sutartyje nurodytą 1 priedą, nekeičiant esminių Preliminariosios sutarties sąlygų, Preliminariojoje sutartyje nurodyto preliminaraus Prekių asortimento, kiekio ir apimties. Įstaigos sprendimu iki pasirašant Pagrindinę sutartį gali būti daromi neesminiai jos sąlygų pakeitimai ir (ar) papildymai palyginus su Preliminariosios sutarties 1 priede pateiktame Pagrindinės sutarties projekte nurodytomis sąlygomis, ir ši informacija Tiekėjams turi būti pateikiama kartu su Kvietimu, kai atliekamas Atnaujintas tiekėjų varžymasis, arba su kvietimu sudaryti Pagrindinę sutartį, kai ji sudaroma Neatnaujinto tiekėjų varžymosi būdu. Pagrindinė sutartis galioja, iki kol bus išnaudota Pagrindinėje sutartyje nurodyta pradinės Pagrindinės sutarties vertė arba ne ilgiau nei Pagrindinėje sutartyje nurodytas jos galiojimo terminas. Kiekvienos Įstaigos preliminarūs Prekių kiekiai, pradinės Pagrindinės sutarties vertė, Preliminariosios sutarties 3 priede nenurodytų Prekių maksimali suma nurodyta Preliminariosios sutarties 2 priede.

32. Tiekėjas, gavęs iš Įstaigos kvietimą sudaryti Pagrindinę sutartį, privalo ją pasirašyti, patvirtinti antspaudu (jei antspaudą turėti privalo) ir vieną egzempliorių grąžinti Įstaigai ne vėliau kaip per 5 darbo dienas nuo kvietimo sudaryti Pagrindinę sutartį gavimo dienos. Jei Tiekėjas, kuriam pasiūlyta sudaryti Pagrindinę sutartį, atsisako ją sudaryti Įstaigos pasiūlytomis sąlygomis ar nepasirašo Pagrindinės sutarties, nepateikia Pagrindinės sutarties įvykdymo užtikrinimo (jei jis reikalaujamas), laikoma, kad Tiekėjas atsisakė sudaryti Pagrindinę sutartį.

33. Prireikus Įstaiga turi teisę sudaryti su Tiekėju (-ais) daugiau kaip vieną Pagrindinę sutartį.

34. Įstaiga, teikdama Tiekėjui pasirašyti Pagrindinę sutartį, kontroliuoja, kad neviršytų Preliminariosios sutarties 2 priede jai nustatytos maksimalios sumos, skirtos Preliminariosios sutarties 3 priede nenurodytoms, bet su pirkimo dalyku susijusioms Prekėms įsigyti, ir kad neviršytų 2 priede nurodytos jai nustatytos pradinės Pagrindinės sutarties vertės, kai perkamos Prekės, nurodytos Preliminariosios sutarties 3 priede.

35. Atlikusi Neatnaujinto tiekėjų varžymosi ar Atnaujinto tiekėjų varžymosi procedūrą dėl Pagrindinės sutarties sudarymo, Įstaiga ne vėliau kaip per 5 darbo dienas informuoja raštu minėtoje procedūroje dalyvavusius Tiekėjus apie priimtą sprendimą nustatyti laimėjusį Pasiūlymą, dėl kurio bus sudaroma Pagrindinė sutartis, ir nurodo Pasiūlymų eilę. Įstaiga taip pat turi nurodyti priežastis, dėl kurių buvo priimtas sprendimas nesudaryti Pagrindinės sutarties (jei toks sprendimas būtų priimtas).

36. Sudariusi Pagrindinę sutartį Įstaiga:

36.1. laimėjusio Tiekėjo Pasiūlymą, sudarytą Pagrindinę sutartį, jos pakeitimus (jei tokių bus), išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus Tiekėjo komercinius interesus arba turėtų neigiamą poveikį Tiekėjų konkurencijai, ne vėliau kaip per 15 dienų nuo Pagrindinės sutarties sudarymo ar jos pakeitimo, bet ne vėliau kaip iki pirmojo mokėjimo pagal jį pradžios Viešųjų pirkimų tarnybos nustatyta tvarka turi paskelbti CVP IS;

36.2. VPĮ 33 straipsnyje nustatyta tvarka paskelbia skelbimą apie Pagrindinės sutarties sudarymą, skelbimą apie Pagrindinės sutarties keitimą (jei keičiama) (taikoma, jei Įstaigos sudaromų sutarčių vertė viršija tarptautinio pirkimo vertės ribą).

37. Jeigu įvykdžius Preliminariosios sutarties 29 ar 30 punktuose numatytas procedūras Pagrindinė sutartis nesudaroma (pavyzdžiui, Atnaujinto tiekėjų varžymosi metu nebuvo gauta Pasiūlymų arba gauti visi Nepriimtini ir (ar) Netinkami pasiūlymai, kurie buvo atmesti, Tiekėjas atsisakė sudaryti Pagrindinę sutartį joje nurodytomis sąlygomis ir pan.), Įstaiga turi teisę savo nuožiūra atlikti bet kurį iš toliau nurodytų veiksmų:

37.1. pakartotinai organizuoti Preliminariosios sutarties 29 arba 30 punkte numatytas procedūras;

37.2. organizuoti 29 arba 30 punkto procedūras dėl siauresnės ir (ar) platesnės Prekių apimties;

37.3. organizuoti pirkimą dėl tų pačių Prekių bendra teisės aktuose nustatyta tvarka.

**VII SKYRIUS**

**PAGRINDINĖS SUTARTIES SUDARYMAS VYKDANT NEATNAUJINTĄ TIEKĖJŲ VARŽYMĄSI**

38. Įstaiga,atsiradus Prekių poreikiui, atsižvelgdama į Preliminariosios sutarties IV skyriuje atsiradusias sąlygas ir šios sutarties 29 punkto aplinkybes, sudaryti Pagrindinę sutartį siūlo tam Tiekėjui, kurio pagal Preliminariosios sutarties 3 priede nurodytus įkainius (jei ketinama įsigyti Prekes, nurodytas Preliminariosios sutarties 3 priede) arba pagal kurio prekybos vietoje, kataloge ar interneto svetainėje skelbiamas galiojančias kainas (jei ketinama įsigyti Preliminariosios sutarties 3 priede nenurodytų Prekių) apskaičiuota Įstaigos ketinamos sudaryti Pagrindinės sutarties (pasirinktų Prekių) bendra vertė yra mažiausia.

39. Jei įsigyjamos Prekės, nurodytos Preliminariosios sutarties 3 priede, Pagrindinės sutarties priede nurodomi Preliminariosios sutarties 3 priede esantys Prekių įkainiai. Jei įsigyjamos Prekės, nenurodytos Preliminariosios sutarties 3 priede, Pagrindinės sutarties priede nurodomi Tiekėjo prekybos vietoje, kataloge ar interneto svetainėje skelbiami galiojantys Prekių įkainiai*.*

**VIII SKYRIUS**

**PAGRINDINĖS SUTARTIES SUDARYMAS VYKDANT ATNAUJINTĄ TIEKĖJŲ VARŽYMĄSI**

40. Įstaiga,atsiradus Prekių poreikiui, atsižvelgdama į Preliminariosios sutarties IV skyriuje atsiradusias sąlygas ir šios sutarties 30 punkto aplinkybes, norėdama sudaryti Pagrindinę sutartį vykdydama Atnaujintą tiekėjų varžymąsi, atlieka šias procedūras:

40.1. išsiunčia CVP IS priemonėmis Kvietimus, kuriuose nurodo:

40.1.1. planuojamas pirkti Prekes, jų kiekį, jei perkamos Preliminariosios sutarties 3 priede nenurodytos Prekės – jų technines specifikacijas, reikalavimus;

40.1.2. Atnaujinto tiekėjų varžymosi Pasiūlymų vertinimo kriterijų (mažiausia kaina). Atnaujinusi tiekėjų varžymąsi, Įstaiga reikalauja Tiekėjų Pasiūlyme nurodyti Prekių įkainius (kurie neturi būti didesni, nei nurodyta Preliminariosios sutarties 3 priede, jei perkamos jame nurodytos prekės), bendrą visų ketinamų įsigyti Prekių kainą, jei perkamos Preliminariosios sutarties 3 priede nenurodytos Prekės – taip pat ir jų technines specifikacijas, siūlomų Prekių pavadinimus (Prekių ženklus (jeigu jie yra)), gamintojus;

40.1.3. pakankamą Pasiūlymų pateikimo terminą, per kurį Įstaigai turi būti pateikti Pasiūlymai. Šis terminas negali būti trumpesnis negu 5 darbo dienos nuo Kvietimo pateikimo Tiekėjui laiko. Tiekėjų Pasiūlymus Įstaiga CVP IS priemonėmis turi gauti iki nurodyto termino. Pasibaigus Pasiūlymų teikimo terminui gauti Tiekėjų Pasiūlymai laikomi pateiktais pavėluotai, t. y. Nepriimtinais pasiūlymais, ir atmetami;

40.1.4. reikalavimą Tiekėjui patvirtinti, kad Europos bendrajame viešųjų pirkimų dokumente nurodyta informacija, kuri Konkurso metu pateikta Pirkėjui, teikiant Pasiūlymą dėl Preliminariosios sutarties sudarymo, yra nepasikeitusi arba jei pasikeitusi, pateikti aktualią informaciją;

40.1.5. kitas, Įstaigos nuomone, svarbias ar tokiomis galinčias būti aplinkybes ar informaciją apie Pasiūlymų pateikimo, vertinimo ir (ar) Pagrindinės sutarties sąlygas, nekeičiant esminių Preliminariosios sutarties sąlygų.

41. Atlikdama Atnaujinto tiekėjų varžymosi procedūrą Įstaiga užtikrina, kad Pasiūlymai išliktų konfidencialūs iki jų pateikimo termino pabaigos.

42. Atnaujinto tiekėjų varžymosi metu kiekvienas Tiekėjas įsipareigoja pateikti Įstaigai savarankišką Pasiūlymą. Tiekėjai neturi teisės Įstaigai pateikti bendrų Pasiūlymų.

43. Atnaujinto varžymosi metu Tiekėjų pateikti Pasiūlymai negali prieštarauti Konkursui pateiktiems Pasiūlymams, negali būti nurodyti didesni Prekių įkainiai nei Preliminariosios sutarties įkainiai, nurodyti Preliminarios sutarties 3 priede, Tiekėjas privalo pateikti Pasiūlymą dėl visų Įstaigos Kvietime nurodytų Prekių ir jų kiekių. Jei Atnaujinto tiekėjų varžymosi metu Tiekėjo pateikiamas Pasiūlymas yra palankesnis Įstaigai, palyginti su Konkurso Pasiūlymu, tai nėra laikoma šiame punkte nurodytu prieštaravimu.

44. Gavusi Tiekėjo paklausimą dėl Įstaigos pateikto Kvietimo sąlygų ar reikalavimų, Įstaiga įsipareigoja per protingą terminą CVP IS priemonėmis patikslinti ar paaiškinti Kvietime esančią informaciją. Rašytinis patikslinimas ar paaiškinimas turi būti pateikiamas visiems Tiekėjams. Įstaiga, pateikusi šiame punkte nurodytus ar savo iniciatyva pateiktus patikslinimus ar paaiškinimus, turi teisę savo nuožiūra pratęsti Pasiūlymų pateikimo terminą. Apie tai raštu informuojami visi Tiekėjai. Jie turi teisę patikslinti Įstaigai pateiktus Pasiūlymus.

45. Kiekvienas Tiekėjas įsipareigoja užtikrinti, kad jo Atnaujinto tiekėjų varžymosi metu pateikto Pasiūlymo turinys netaptų žinomas kitiems Tiekėjams ar tretiesiems asmenims.

46. Pasibaigus Pasiūlymų dalyvauti Atnaujintame tiekėjų varžymesi pateikimo terminui, Įstaiga atlieka šiuos veiksmus eilės tvarka:

46.1. įvertina iki Kvietime nustatyto termino gautus Tiekėjų Pasiūlymus pagal Įstaigos Kvietime nurodytą Pasiūlymų vertinimo kriterijų ir Preliminariojoje sutartyje nustatytą tvarką. Jei reikia, turi teisę CVP IS priemonėmis prašyti Tiekėjo (-ų) patikslinti neaiškų (-ius) ar netikslų (-ius) Pasiūlymą (-us) ar atskiras jo (-jų) dalis;

46.2. sudaro Tiekėjų Pasiūlymų eilę kainų didėjimo tvarka, atmeta Nepriimtinus ir Netinkamus pasiūlymus, išrenka laimėjusį Atnaujinto tiekėjų varžymosi Pasiūlymą pateikusį Tiekėją ir, pateikusi Tiekėjui kvietimą sudaryti Pagrindinę sutartį, šios sutarties 32 punkte nustatyta tvarka sudaro Pagrindinę sutartį. Pagrindinėje sutartyje nurodomi laimėjusiame Pasiūlyme nurodyti Prekių įkainiai.

47. Su Tiekėju, nepateikusiu patvirtinimo dėl to, kad Europos bendrajame viešųjų pirkimų dokumente nurodyta informacija, kuri Konkurso metu pateikta Pirkėjui, teikiant Pasiūlymą dėl Preliminariosios sutarties sudarymo, yra nepasikeitusi arba, jei pasikeitusi, nepateikusiu aktualios informacijos arba pateikusiu duomenis, patvirtinančius, kad yra Tiekėjo pašalinimo pagrindai, nurodyti Konkurso sąlygose, negali būti sudaroma Pagrindinė sutartis, t. y. toks Pasiūlymas laikomas Nepriimtinu ir turi būti atmestas. Jei nurodytų reikalavimų neatitikimas atsiranda ar paaiškėja po to, kai Tiekėjo Pasiūlymas pripažįstamas laimėtoju, su tokiu Tiekėju Pagrindinė sutartis gali būti sudaroma tik po to, kai jis pašalina reikalavimų neatitikimą Preliminariosios sutarties 51 punkte nustatyta tvarka. Jei reikalavimų neatitikimas per nustatytą terminą nepašalinamas, sudaryti Pagrindinę sutartį kviečiamas kitas Pasiūlymų eilėje esantis Tiekėjas.

48. Tiekėjas, dėl kurio kaltės buvo nutraukta sudaryta Pagrindinė sutartis, negali dalyvauti Atnaujintame tiekėjų varžymesi dėl tų pačių Prekių tiekimo.

**IX SKYRIUS**

**INFORMACIJOS PATEIKIMAS PIRKĖJUI**

49. Tiekėjas, Pirkėjui pareikalavus, ne vėliau kaip per 2 darbo dienas nuo prašymo gavimo turi pateikti informaciją (ataskaitą) Pirkėjui apie su kiekviena Įstaiga per atitinkamą laikotarpį sudarytų Pagrindinių sutarčių skaičių, kiekvienos jų vertę.

**X SKYRIUS**

**TIEKĖJŲ KONKURSO SĄLYGOSE NUMATYTŲ REIKALAVIMŲ ATITIKIMAS PRELIMINARIOSIOS SUTARTIES GALIOJIMO METU**

50. Kiekvienas iš Tiekėjų įsipareigoja užtikrinti, kad jis atitiks Konkurso sąlygose nustatytus kvalifikacinius, Tiekėjo pašalinimo pagrindų nebuvimo ir (ar) kitus reikalavimus Preliminariosios sutarties ir su jais sudarytos Pagrindinės sutarties galiojimo metu.

51. Tuo atveju, jei Tiekėjas neatitinka Konkurso sąlygose nustatytų kvalifikacinių, Tiekėjo pašalinimo pagrindų nebuvimo ir (ar) kitų reikalavimų, Tiekėjas įsipareigoja savo iniciatyva pašalinti šį neatitikimą nedelsdamas, bet ne vėliau kaip per 10 darbo dienų nuo jo atsiradimo, ir raštu apie tai informuoti Pirkėją. Jei toks neatitikimas per nustatytą terminą nepašalinamas arba pašalinamas netinkamai, Pirkėjas turi teisę nutraukti Preliminariąją sutartį su tokiu Tiekėju.

**XI SKYRIUS**

**PRELIMINARIOSIOS SUTARTIES ĮSIGALIOJIMAS, KEITIMAS IR NUTRAUKIMAS**

52. Preliminarioji sutartis įsigalioja, kai ją pasirašo ir patvirtina antspaudais (jei antspaudus turėti privalo) visos Preliminariosios sutarties Šalys. Preliminarioji sutartis galioja 12 (dvylika) mėnesių ir Šalių rašytiniu sutarimu gali būti pratęsiama, bet ne daugiau kaip dar 24 (dvidešimt keturiems) mėnesiams. Bendras Preliminariosios sutarties galiojimo terminas neturi viršyti 36 (trisdešimt šešių) mėnesių.

53. Preliminariosios sutarties sąlygos jos galiojimo laikotarpiu gali būti keičiamos VPĮ 89 straipsnyje nustatytais atvejais ir jame nustatyta tvarka.

54. Preliminariosios sutarties galiojimo laikotarpiu šalis, inicijuojanti Preliminariosios sutarties sąlygų pakeitimą, pateikia kitai Šaliai rašytinį prašymą keisti Preliminariosios sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą Preliminariosios sutarties sąlygą kita šalis motyvuotai atsako per 10 darbo dienų. Šalims tarpusavyje susitarus dėl Preliminariosios sutarties sąlygų keitimo, šie keitimai įforminami susitarimu, kuris yra neatskiriama Preliminariosios sutarties dalis. Šalims nesutarus dėl Preliminariosios sutarties sąlygų keitimo, sprendimo teisę turi Pirkėjas.

55. Preliminarioji sutartis gali būti bet kuriuo metu nutraukta Tiekėjo rašytiniu susitarimu su Pirkėju Lietuvos Respublikos teisės aktų nustatyta tvarka.

56. Kiekviena Šalis turi teisę vienašališkai nutraukti Preliminariąją sutartį, pranešusi kitai Šaliai raštu apie Preliminariosios sutarties nutraukimą prieš 30 kalendorinių dienų, jeigu kita Šalis neįvykdo arba netinkamai vykdo Preliminariąja sutartimi prisiimtus įsipareigojimus. Vienašališkai nutraukus Preliminariąją sutartį, kaltoji Šalis atlygina kitai Šaliai su Preliminariosios sutarties nutraukimu susijusius nuostolius.

57. Pirkėjas turi teisę vienašališkai nutraukti Preliminariąją sutartį VPĮ 90 straipsnio 1 dalyje nustatyta tvarka, laikantis minėto straipsnio 2 dalyje nurodytų reikalavimų.

58. Preliminarioji sutartis gali būti nutraukta vienašališkai Pirkėjo iniciatyva raštu įspėjus atitinkamą Tiekėją prieš 30 (trisdešimt) kalendorinių dienų, jei per jas nepašalinama ar neišnyksta Preliminariosios sutarties nutraukimo priežastis ir jos pasekmės ir (ar) Tiekėjas pažeidė pateiktą pareiškimą ir garantiją dėl savo pašalinimo pagrindų nebuvimo ar kvalifikacijos, ir (ar) iš esmės pažeidė kitas Preliminariojoje sutartyje pateiktas garantijas (Preliminariosios sutarties II skyrius), ir (ar) pažeidė įsipareigojimą sudaryti Pagrindinę sutartį (nepateikė Pasiūlymo dalyvauti Atnaujintame tiekėjų varžymesi Preliminariosios sutarties VIII skyriuje nustatyta tvarka ir (ar) jei Pasiūlymas dalyvauti Atnaujintame tiekėjų varžymesi pateiktas nesilaikant Kvietime nurodytų reikalavimų, t. y. pateiktas Nepriimtinas ar Netinkamas pasiūlymas (pvz., pateiktas pasiūlymas ne dėl viso Prekių kiekio, nepateikti nurodyti dokumentai ir pan., Tiekėjas nepatikslino, nepaaiškino, neištaisė nustatytų Pasiūlymų trūkumų ar neaiškumų ir (ar) Pasiūlymas dalyvauti Atnaujintame tiekėjų varžymesi neatitinka Preliminariosios sutarties 43 punkto reikalavimų), ir (ar) atsisakė sudaryti Pagrindinę sutartį po to, kai buvo pakviestas ją sudaryti Preliminariosios sutarties 29 ir 30 punktuose nustatyta tvarka, ir (ar) jei dėl Tiekėjo kaltės buvo nutraukta bent 1 (viena) iš Preliminariosios sutarties pagrindu sudarytų Pagrindinių sutarčių, ir (ar) jei paaiškėja kitos aplinkybės, patvirtinančios, kad Tiekėjas (-i) negalės tinkamai vykdyti įsipareigojimo sudaryti Pagrindines sutartis ir (ar) neturės galimybės, pajėgumų ar dėl kitų priežasčių negalės tinkamai tiekti Prekių.

59. Jei dalis Preliminariosios sutarties teisės aktų nustatyta tvarka būtų pripažinta negaliojančia, likusi jos dalis galioja ir Šalių turi būti vykdoma.

60. Preliminariosios sutarties nutraukimas su vienu iš Tiekėjų nenutraukia Preliminariosios sutarties su kitais ir (ar) kitu Tiekėju galiojimo.

61. Šalis gali būti visiškai ar iš dalies atleidžiama nuo atsakomybės dėl nenugalimos jėgos (*force majeure*) (taip, kaip ji suprantama pagal Lietuvos Respublikos civilinį kodeksą), jeigu Šalis, dėl nenugalimos jėgos aplinkybių negalinti tinkamai vykdyti Preliminariosios sutarties, nedelsdama, bet ne vėliau kaip per 3 (tris) darbo dienas pranešė kitai Šaliai apie atsiradusias kliūtis bei jų poveikį sutartinių įsipareigojimų vykdymui.

**XII SKYRIUS**

**ŠALIŲ ATSAKOMYBĖ, PRELIMINARIOSIOS SUTARTIES VYKDYMO UŽTIKRINIMAS**

62. Nutraukus Preliminariąją sutartį dėl 51 ir 58 punkte nurodytų priežasčių, Tiekėjas įsipareigoja sumokėti Pirkėjui 10 (dešimt) procentų baudą nuo pradinės Preliminariosios sutarties vertės.

63. Jei Tiekėjas atsisako dalyvauti Atnaujintame tiekėjų varžymesi be pateisinamų priežasčių (tokių kaip Tiekėjas atsisako dalyvauti Atnaujintame tiekėjų varžymesi dėl Preliminariosios sutarties 3 priede nenurodytų Prekių, nes savo asortimente tokių neturi ar pan.) ar pasirašyti Pagrindinę sutartį, ar pateikia Nepriimtinus ar Netinkamus pasiūlymus, kaip nurodyta šios sutarties 58 punkte, Įstaiga kiekvienu atveju reikalauja iš Tiekėjo sumokėti 10 (dešimt) procentų baudą, skaičiuojant atitinkamai nuo planuojamų įsigyti Prekių bendros sumos, apskaičiuotos taikant Tiekėjo Preliminariosios sutarties įkainius (kai Pagrindinė sutartis sudaroma dėl Preliminariosios sutarties 3 priede nurodytų Prekių) ir (ar) Įstaigos planuotą Preliminariojoje sutartyje nenurodytų, bet su pirkimo objektu susijusių Prekėms pirkti skirtų lėšų, sumą, Įstaigos nustatytą prieš pradedant Pagrindinės sutarties sudarymo procedūrą pagal rinkos Prekių įkainius ar Tiekėjų viešai teikiamus Prekių įkainius ir planuojamus pirkti Prekių kiekius.

64. Daugiau kaip 3 (tris) kartus Tiekėjui atsisakius dalyvauti Atnaujintame tiekėjų varžymesi be pateisinamų priežasčių (tokių kaip Tiekėjas atsisako dalyvauti Atnaujintame tiekėjų varžymesi dėl Preliminariosios sutarties 3 priede nenurodytų Prekių, nes savo asortimente tokių neturi ar pan.) ar pasirašyti Pagrindinę sutartį ar pateikus Nepriimtinus ar Netinkamus pasiūlymus, Pirkėjas vienašališkai nutraukia Preliminariąją sutartį, įspėjęs Tiekėją prieš 10 (dešimt) kalendorinių dienų.

65. Preliminariosios sutarties nutraukimas neatleidžia Šalių nuo baudų / delspinigių, apskaičiuotų iki Preliminariosios sutarties nutraukimo, mokėjimo ir (ar) Šalių patirtų nuostolių, atsiradusių Tiekėjui nevykdant Preliminariojoje sutartyje / Pagrindinėje sutartyje nustatytų įsipareigojimų ir (ar) nesilaikant galiojančių teisės aktų reikalavimų, atlyginimo.

66. Tiekėjui netinkamai vykdant savo sutartinius įsipareigojimus, Įstaiga, neapribodama kitų Preliminariojoje sutartyje / Pagrindinėje sutartyje ir įstatymuose numatytų savo teisių gynimo priemonių taikymo galimybių, turi teisę už sutartinių įsipareigojimų nevykdymą ar netinkamą vykdymą taikyti vienašalį išskaitymą iš visų pagal Pagrindinę sutartį Tiekėjui mokėtinų sumų (pranešant apie tai Tiekėjui raštu) nurodytoms netesyboms bei visiems savo patirtiems nuostoliams padengti. Ši nuostata galioja nepaisant Preliminariosios sutarties / Pagrindinės sutarties nutraukimo bei kitų sankcijų taikymo.

67. Kitos Šalių atsakomybę reglamentuojančios nuostatos bus nurodytos Pagrindinėje sutartyje.

**XIII SKYRIUS**

**ŠALIŲ GINČŲ SPRENDIMAS**

68.Šalys sieks, kad visi ginčai, nesutarimai ir pretenzijos, kurios gali kilti dėl Preliminariosios sutarties galiojimo, vykdymo, taikymo ir (ar) aiškinimo, būtų sprendžiami Šalių geranoriškomis derybomis.

69.Jei tarp Šalių kilusio ginčo nepavyksta išspręsti derybomis per mėnesį nuo vienos iš Šalių rašytinio kreipimosi (kvietimo derėtis, pretenzijos, prašymo pašalinti pažeidimus ir pan.), toks ginčas bus sprendžiamas Lietuvos Respublikos teismuose Lietuvos Respublikos teisės aktų nustatyta tvarka. Šalių susitarimu teismingumas nustatomas pagal Pirkėjo buveinės adresą.

**XIV SKYRIUS**

**ŠALIŲ SUSIRAŠINĖJIMAS**

70.Šalių siunčiami pranešimai laikytini pateiktais raštu, jei jie yra pateikti paštu, elektroniniu paštu, faksu, įteikiami asmeniškai Preliminariosios sutarties Šalių adresais, nurodytais Preliminariojoje sutartyje. Jei adresatas praneša apie pasikeitusį adresą, tai dokumentai privalo būti pristatomi naujuoju adresu. Jei adresatas savo pranešime nenurodė kito adreso, tai atsakymas jam siunčiamas tuo pačiu adresu, kuriuo išsiųstas pranešimas.

71.Šalių atstovai, kuriems turi būti adresuojami visi su Preliminariosios sutarties vykdymu susiję oficialūs Šalių pranešimai:

**Pirkėjo atstovas** Kauno miesto savivaldybės administracijos direktorius Vilius Šiliauskas.

**Tiekėjų atstovai**:

1. UAB „Viržis“, direktorius Viktoras Visockas,

2. UAB „Laukesta“, viešųjų pirkimų specialistė Jolita Lapinskienė.

72. Šalys įsipareigoja iš anksto viena kitą informuoti raštu apie oficialių asmenų kontaktus ar kontaktinių bei kitų duomenų pasikeitimą. Apie Šalių buveinės adreso, pavadinimo, banko sąskaitos ar kitų Preliminariojoje sutartyje pateiktų duomenų pasikeitimus kiekviena iš Šalių įsipareigoja pranešti kitai Šaliai raštu ne vėliau kaip per 5 darbo dienas nuo atitinkamų duomenų pasikeitimo. Šis pranešimas tampa neatskiriama Preliminariosios sutarties dalimi.

**XV SKYRIUS**

**BAIGIAMOSIOS NUOSTATOS**

73.Jei Tiekėjas veikia jungtinės veiklos (partnerystės) pagrindu, partneriai yra solidariai atsakingi už Preliminariosios sutarties / Pagrindinės sutarties nuostatų vykdymą pagal Lietuvos Respublikos įstatymus ir kitus teisės aktus. Jungtinės veiklos sutartimi nustatytų partnerių keitimas yra laikomas Preliminariosios sutarties keitimu, o jų keitimas be išankstinio rašytinio Pirkėjo sutikimo – esminiu Preliminariosios sutarties pažeidimu.

74. Preliminariajai sutarčiai, sprendžiant jos galiojimo, vykdymo, taikymo ir aiškinimo klausimus, taikomi Lietuvos Respublikos teisės aktai.

75.Preliminarioji sutartis sudaryta elektroninės formos elektroninių ryšių priemonėmis.

76. Šalys neturi teisės perduoti savo įsipareigojimų pagal Preliminariąją sutartį tretiesiems asmenims be kitos Šalies išankstinio rašytinio sutikimo.

77. Preliminariosios sutarties atsakingi asmenys, paskirti Kauno miesto savivaldybės administracijos direktoriaus 2017 m. liepos 5 d. įsakymu Nr. A- 2583:

77.1. už Preliminariosios sutarties paskelbimą – Centrinio viešųjų pirkimų ir koncesijų skyriaus vedėjas;

77.2. už Preliminariosios sutarties vykdymą ir jos pakeitimų paskelbimą – Sveikatos apsaugos skyriaus vedėjas.

78. Prie Preliminariosios sutarties pridedami priedai ir dokumentai:

78.1. Pagrindinės sutarties projektas (1priedas), 14 lap.

78.2. Įstaigų sąrašas su preliminariu Prekių poreikiu, Prekėms, nenurodytoms Preliminariosios sutarties 3 priede, pirkti skirtos sumos pagal Įstaigas, Įstaigų pradinės Pagrindinės sutarties vertės (2 priedas), 10 lap.

78.3. Prekių techninė specifikacija, preliminarūs Prekių kiekiai ir Sutarties įkainiai (3 priedas), 5 lap.

78.4. Konkurso sąlygos (išskyrus priedus) (4 priedas), 23 lap.

78.5. Kvietimo į atnaujintą varžymąsi forma su priedėliais (5 priedas), 26 lap.

**XVI SKYRIUS**

**ŠALIŲ ADRESAI IR KITI REKVIZITAI**

Pirkėjas

Kauno miesto savivaldybės administracija

Įstaigos kodas 188764867

Laisvės al. 96, 44251 Kaunas

A. s. LT 444010042500010078

Luminor Bank AS Lietuvos skyrius

Banko kodas 40100

Administracijos direktorius

(parašas)

Vilius Šiliauskas

Tiekėjai

1. UAB „Viržis“

Įmonės kodas 159750366

PVM mokėtojo kodas LT597503610

Neveronių k., Neveronių sen.,

LT-54477 Kauno r.

A. s. LT077230000002467182

UAB Medicinos bankas

Banko kodas 72300

Direktorius

(parašas)

Viktoras Visockas

2. UAB „Laukesta“

Įmonės kodas 305181027

PVM mokėtojo kodas LT100012807511

Partizanų g. 61-806, 49282 Kaunas

A. s. LT337044060008318806

AB SEB bankas

Banko kodas 70440

Viešųjų pirkimų specialistė

(parašas)

Jolita Lapinskienė